ky ky ky hu ru ru cs ky ky ky ky ky ky ky ky ky ky ky ky kk ky ky ky ky ky kk ky ky ky ky ky ky ky ky ky ky ky ru ru eu en
"Жањы кылым", 01.05.08 - 9-бет: Сауд Аравиялык ишкер Халил Ниязи Кыргызстандан жардамын аябайт!...•
Кыргызстанга жылына үч-төрт жолу, Жалалабат шаарына бир жолу келсе да, "Нур" заводунда болуп жаткан жаңылыктардан ар дайым телефон аркылуу кабардар болуп турган Сауд Аравиялык ишкер Халил Ниязи өзүнүн жардамын мусулмандардан аябай тургандыгын биз менен болгон маектешүүдө билдирди. Халил Ниязи Жалалабат шаарында жайгашкан "Нур" ААКнын акциясына 20 пайыз ээлик кылат.
Ал 1977-жылы Сауд Аравиясында биринчилерден болуп "AMS"-алдынкы микрофильмдик система фирмасын түзгөн. Бул фирма архивдер, мамлекеттик мекемелер үчүн маанилүү документтерди микрофильмдөө жасайт. Андан сырткары, бир нече компаниялар менен тыгыз кызматташтыкта иш алып барат. Халил Ниязи окурмандарды кызыктырган суроолорго кыскача жооп берди.
- Айтыңызчы Халил Ниязи мырза, сиз кандайча "Нур" заводу менен тыгыз кызматташып калдыңыз?
-Мен Кыргызстандык ишкер Асанбек Тороев менен жакшы тааныш элем. Ал болсо, өзү менен Харьковдогу институтта чогуу окуган А.Тагаев менен мени тааныштырды. Биз таанышкан мезгилде А.Тагаев КРнын вице-премьер министри болуп иштеп жаткан эле. Ал өзү Бишкекте иштеп жатса да бүткүл жүрөгү менен Жалалабатты эстеп турчу. Ошондой чоң кызматта иштеп туруп да, ар дайым Жалалабат жөнүндө ойлогон. Шаар жөнүндө жакшы пикирлерди айтты. "Нур" заводунун келечеги жакшы"-деп, менин заводго жардам беришимди өтүнүп. "Экөөбүз бирге заводду иштетели"-деген сунушун билдирди.
Кыргызстанга келгенимде А.Тагаев экөөбүз бир самолет менен Жалалабатка учуп келдик. "Нур" заводуна келип, анын иши менен жеринде таанышып чыктык. Биз алгач заводго 1997-жылы келген мезгилде, мамлекетке болгон карызы көбөйүп, жаап салабыз деп жатышкан экен. Биз өз ара сүйлөшүп, заводдун 1,5 млн. жаңы акцияларын чыгаруу керектигин макулдаштык.
- Андан ары кызматташтык уланган турбайбы?
- Ооба, мен заводго жакындан жардам берүү үчүн 1997-жылы "Нур" заводунун директору Д.Мамасалиев менен А.Тагаевди Сауд Аравиясына чакырдым. Аравияга барганда заводдун акцияларын сатып алууну сүйлөштүк. Аравиялык "СAI"-Борбордук Азиядагы инвестициялык компания "Нур" ААКнын 31% акциясын, мен 20% акциясын сатып алдык. Эки тараптуу түзүлгөн келишимге ылайык, бул акциянын акчалары жаңы проектилерге жумшалышы керек болчу. Биз Сауд Аравиясында жашагандыктан, жылына бир жолу гана заводго келип, отчёттук жыйынына катышабыз. Бир жылдан кийин келсем, алар жаңы проектилерди колдобой эле, заводдун директору Д.Мамасалиев акциянын акчаларын заемдор үчүн берип салыптыр. Биздин түзгөн келишимди одоно түрдө бузуп койгон. Ошол себептен, "Нур" ААКсы эч кандай пайда тапкан эмес. Заводдо иш токтоп калган.
Андан сырткары, 32 миң АКШ долларын заводдун жумушчуларын, кызматкерлерин бекер англис тилин үйрөтүү үчүн клуб же кружок ачуу үчүн бергенбиз. Бирок, бул акча да туура эмес колдонулуп, англис тилин үйрөнө турган эч кандай ийрим ачылган эмес. Инвесторлор чет өлкөлүктөр болгондуктан, жумушчулар менен англис тилинде эркин сүйлөшөлү деген максаты болгон.
- Демек, Сиздер койгон талаптар аткарылбай жатканда кандай чечимге келдиңиздер?
- Андан кийин мен "Нур"ААКнын директорлор кеңешинин төрагасы А.Тагаев болушу керектигин айтып, аны көндүрө баштадым. Ал директорлор кеңешинин төрагасы болгондон кийин гана иш алдыга жыла баштады. Ишке болгон кызыгуу пайда болду. А.Тагаев экөөбүз өтө тыгыз иштей баштадык. Кийин Абдыжапарды заводдун президенти болушун сурандым. Ал көпкө чейин макул болбой жүрүп, анан макулдугун берди. Заводдун өнүгүшү үчүн биз ар дайым телефон аркылуу тез-тез сүйлөшүп турабыз. Жылына Кыргызстанга үч-төрт жолу, Жалалабатка бир жолу келгениме карабай, заводдо эмне болуп жатканын билип турам. Мурда "Нур" ААКна жардам берсем, азыр өзүм акча алып жатам. Ал эми жардамымды Кыргызстанга берип жатам. Бул мусулмандар үчүн Алла алдындагы ыйык парз деп билемин. Кечээ күнү "Нур" ААКнын отчёттук жыйынында акционерлердин алдында заводдун жумушчулары, облусутун эли үчүн 30 миң АКШ долларлык япониялык медициналык аппаратты да бекер берип жатканымды айттым. Келечекте да жардамымды аябайм!
- Кызыктуу маегиңиз үчүн ырахмат! Сизге чын ден-соолук, узун өмүр каалайбыз.
Аравиялык ишкер Халил Ниязи 30 миң долларлык япониялык медаппаратты "Нур" ААКсына белекке берет
Аравиялык ишкер Халил Ниязи "Нур" ААКнын отчеттук жыйынына катышып, япониялык 30 миң долларлык ультраүндүү медициналык аппаратты белекке бере тургандыгын айтты.
"Бул медициналык аппарат аялдардын жыныстык ооруларын дарылоого өтө жакшы жардам берет. Бир гана аялдарды эмес эркектерди да дарыласа болот. Бул аппаратты "Нурмедикке" берем. Заводдун жумушчулары эле эмес, облустун эли да бекер дарыланса, пайдаланса болот",-деди Халил Ниязи.
"Нур" Аксы өткөн жылы
10 млн. сомдук киреше алган
Өткөн жуманын аягында "Нур" Ачык акционердик коомунда бир жылдык аткарган иштин отчеттук жыйыны болуп, анын ишине заводдун президенти А.Тагаев, Сауд Аравиясынан акциянын 20 пайыз ээси Халил Ниязи, Жалалабат шаарынын мэринин милдетин аткаруучу Тилек Акамбаев жана акционерлер катышышты.
Отчеттук жыйында 12 маселе каралды. Акцинонерлердин алдында "Нур" ААКнын президенти Абдыжапар Тагаев 2007-жылдагы аткарылган иштер боюнча кеңири отчет берди. Анын сөзүнө караганда завод акыркы мезгилде Өзбекстандын Асаке шаарындагы "УзДЕОавто" менен келишим түзө албай кыйналып, кеч түзүлгөн. Экинчи жарым жылдыкка келишим түзүлбөй калышы мүмкүндүгүн баса белгиледи.
Андан сырткары, "Нур" заводу бир эле тетик чыгарып тим болбостон, базар экономикасынын шартына ылайык, курулуш материалдарынан черепицаны, пластикалык терезе, эшиктерди, витраждарды чыгарып, анын өтүмү базарда жакшы болуп жатат. 27-деген Жалалабаттын минерал суусу, "Нур булак" деген аталышта мөмө-жемиштердин шербеттери чыгарыла баштаган.
Отчеттук жыйында акционерлер ар бир маселе боюнча өздөрүнүн добуштарын беришти. Акционердик коомдун президентинин, директорлор кеңешинин, ревизиялык комиссиянын отчетторуна канааттандырарлык баа берилди. Директорлор кеңешине 5 адамды 3 жылга, ревизиялык комиссияга 3 адамды бир жылга шайлашты.
Сиздерди үйлөнүү тоюңуздар менен чын жүрөктөн куттуктайбыз!
Кармашкан колуңуздар эч ажырабай өмүр сүрүңүздөр. Алдыга койгон үмүт-тилектериңиздер орундалып, бул жашоонун жыргалын көрүңүздөр. Ушул кубанычтуу үйлөнүү күнүндө сиздерге ак дилибизден узун өмүр, бекем ден соолук, үй-бүлөлүк бакыт-таалай, тунук сүйүү, бакубат турмуш каалайбыз.
Куш бооңор бекем болсун!
"Жаңы Кыргызстан" партиясынын эмгек жамааты